Troels Ravn (S), 2014-03-28:
Det er derfor, at vi hvert år modtager flygtninge som en del af FN's flygtningekonvention, og det er derfor, vi i dansk lovgivning har mulighed for at give humanitært ophold.
Vi er forpligtet til at hjælpe mennesker, som aktuelt befinder sig i en særlig udsat situation, eksempelvis hvis de er forfulgt i deres hjemland eller ikke kan få adgang til livsvigtig medicin, hvis de sendes hjem.
Hvis det står til forslagsstillerne, skal de tidsbegrænsede opholdstilladelser forkortes til 1 år.
Det vil betyde, at man hvert år skal ansøge om at få forlænget sin opholdstilladelse i Danmark, og at myndighederne på ny skal vurdere, om betingelserne for asyl og humanitær ophold er opfyldt.
I dag er reglerne sådan, at der typisk gives tidsbegrænset opholdstilladelse til konventionsflygtninge for 5 år ad gangen, og hvis man har en formodning om, at betingelserne for asyl vil ændre sig, kan perioden forkortes til 2 år.
Også her er det muligt at begrænse opholdstilladelsen, hvis der er tale om sygdom, der kan forventes at ændre sig inden for kort tid.
Det er altså allerede i dag muligt at reagere på ændringer i ansøgernes forhold.
Det vil sige, at genbehandling af ansøgningerne hvert år, som beslutningsforslaget her lægger op til, vil betyde et væsentligt ressourcespild.
Det er forholdene i hjemlandet, der er afgørende for, om man bliver tildelt asyl.
Og den virkelighed, ansøgerne er på flugt fra, hvor forfølgelse sender dem fra hus og hjem, ændrer sig sjældent i løbet af den tidsramme, forslagsstillerne ønsker sig.
Det samme kan siges om de ansøgere, der får midlertidigt humanitært ophold.
Humanitært ophold gives bl.a. på baggrund af ansøgernes helbredsforhold, herunder fysisk eller psykisk sygdom af meget alvorlig karakter.
Samtidig er det en betingelse, at ansøgeren ikke har adgang til behandling for sygdommen i sit hjemland.
Heller ikke her giver det mening at kræve en genansøgning efter 1 år, for disse typer af sygdomme, der i praksis berettiger til humanitært ophold, er tydeligvis ikke nogle, der forsvinder over en kortere periode.
Det samme gælder for behandlingsmulighederne i hjemlandet, hvor der normalt heller ikke sker nogen grundlæggende ændringer til gavn for ansøgerne.
Og i de få tilfælde, hvor sygdommen forsvinder, er der allerede mulighed i den nuværende lovgivning for at begrænse opholdstilladelsen.
Den årlige vurdering af grundlaget for opholdstilladelserne vil altså i praksis føre til, at man blot finder ud af, at ansøgerne stadig har grundlag for at få opholdstilladelse.
Derfor kan det konstateres, at beslutningsforslaget vil medføre en unødvendig forøgelse af de administrative omkostninger i sagsbehandlingen, fordi Dansk Folkeparti vil føre udlændingepolitik med symbolsk effekt.
For det eneste, beslutningsforslaget vil medføre, er, at vi kan bruge offentlige skattekroner på at behandle ansøgninger for ansøgningernes skyld.
Det er ærlig talt
et unødvendigt ressourcespild.
Samtidig skal vi også huske på, hvilke mennesker vi taler om her.
Det drejer sig om konventionsflygtninge og flygtninge på humanitært ophold.
Konventionsflygtninge er flygtet fra deres hjemland, fordi de med rette frygter forfølgelse på grund af race, religion, nationalitet eller politisk opfattelse.
Som sagt ændrer disse forhold sig sjældent inden for en kortere periode, og Flygtninge på humanitært ophold i Danmark er her kun, hvis der er tale om væsentlige humanitære hensyn.
Jeg har allerede nævnt eksempler på, hvad det i praksis dækker over, og de understreger, at der er tale om mennesker, der er i en rigtig svær situation.
Som sagt tidligere tager Socialdemokraterne vores forpligtelser over for det internationale samfund alvorligt, og det betyder bl.a., at vi skal sikre ordentlige vilkår for de mennesker, vi modtager, der er på flugt.
Beslutningsforslaget vil betyde det stik modsatte, nemlig at en gruppe mennesker, der i forvejen står i en rigtig svær livssituation, skal leve i den usikkerhed, genansøgningerne vil medføre.
Det er ikke rimeligt, og det giver ikke mening, når vi samtidig ønsker at skabe gode muligheder for, at ansøgerne kan blive integreret i samfundet.
Socialdemokraterne står ved, at vi skal have en stram udlændingepolitik her i landet, men den skal også give mening.
At forkorte de tidsbegrænsede opholdstilladelser for konventionsflygtninge og flygtninge på humanitært ophold til 1 år medfører et unødvendigt ressourcespild og skaber utryghed for mennesker i en i forvejen svær situation, og ingen af delene giver mening.